**Osrednje spletno mesto državne uprave**

**GOV.SI**

Številka: 1006-1/2021/1

Datum: 11. 1. 2021

Na podlagi tretjega odstavka 70. člena v zvezi s 3. točko prvega odstavka 68. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C in [203/20](http://www.uradni-list.si/1/objava.jsp?sop=2020-01-3772) – ZIUPOPDVE; v nadaljnjem besedilu: ZJU) in 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19 in 203/20 – ZIUPOPDVE) Ministrstvo za pravosodje, Župančičeva ulica 3, Ljubljana,

objavlja prosto strokovno-tehnično delovno mesto za opravljanje nalog v okviru posebnega vladnega projekta Predsedovanje Republike Slovenije Svetu Evropske unije 2021 (PSEU), zaposlitev za določen čas do 31. 3. 2022:

**ADMINISTRATOR V – PSEU21 (šifra DM: 1186) v Ministrstvu za pravosodje, Uradu za mednarodno sodelovanje in mednarodno pravno pomoč, Sektorju za evropske zadeve in mednarodno sodelovanje.**

Kandidati morajo izpolnjevati naslednje pogoje:

* končano srednje tehniško in drugo strokovno izobraževanje/srednja strokovna izobrazba ali srednje splošno izobraževanje/srednja splošna izobrazba;
* osnovna raven znanja angleškega jezika;
* znanje uradnega jezika.

Kandidati morajo izpolnjevati tudi druge, posebne, pogoje za delo na delovnem mestu Administrativni ataše V – PSEU (šifra DM: 7755) v Ministrstvu za zunanje zadeve, ki se izpolnijo oziroma preverijo v Ministrstvu za zunanje zadeve:

* najmanj 2 leti delovnih izkušenj;
* poleg znanja angleškega jezika na osnovni ravni je zaželeno tudi znanje francoskega jezika na osnovni ravni;
* osebnostna primernost in psihofizična sposobnost;
* pridobljeno dovoljenje za dostop do tajnih podatkov stopnje tajnosti »ZAUPNO« (nacionalno in EU). Pri izbranem kandidatu se bo preverjalo, ali ima izdano veljavno dovoljenje za dostop do tajnih podatkov (nacionalno, EU) stopnje "ZAUPNO", sicer ga bo moral pridobiti do dneva nastopa dela;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
* da kandidatu ni prenehalo delovno razmerje v državnem organu iz krivdnih razlogov na njegovi strani.

Poleg navedenih pogojev mora kandidat izpolnjevati splošne pogoje, ki jih urejajo predpisi s področja delovnega prava.

Želena so tudi naslednja znanja in sposobnosti:

* znanje dela z računalnikom;
* komunikacijske veščine;
* sposobnost organiziranja.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Na podlagi četrtega odstavka 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. 58/03 z nadaljnjimi spremembami in dopolnitvami) se za delovna mesta oziroma nazive, za katere se ne zahteva univerzitetna izobrazba ali visoka strokovna izobrazba s specializacijo oziroma magisterijem znanosti, predpisane delovne izkušnje skrajšajo za tretjino v primeru, da naloge na tem delovnem mestu opravlja javni uslužbenec, ki ima univerzitetno izobrazbo ali visoko strokovno izobrazbo s specializacijo oziroma magisterijem znanosti.

Znanje angleškega in francoskega jezika na osnovni ravni kandidat dokazuje:

* s potrdilom o znanju jezika na osnovni ravni, ki ni starejše od deset let;
* z dokazilom, da je oseba vsaj šest mesecev opravljala delo srednješolske zahtevnosti v tujini v tujem jeziku, če od opravljanja dela ni preteklo več kot deset let;
* z uspešno opravljenim ustnim ali pisnim preizkusom, ki ga izvede oseba, ki jo določi služba, pristojna za kadrovske zadeve, v Ministrstvu za zunanje zadeve in je kvalificirana za presojo znanja tujega jezika.

# Naloge na delovnem mestu administrator V – PSEU21:

* izvajanje administrativnih nalog;
* oblikovanje in vodenje baz podatkov;
* sodelovanje pri materialnem in finančnem poslovanju;
* opravljanje drugih nalog po navodilu nadrejenega.

Prijava mora vsebovati:

1. pisno izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja/raven in smer/področje izobrazbe ter datum pridobljene izobrazbe in ustanova, na kateri je bila izobrazba pridobljena;
2. pisno izjavo kandidata o vseh dosedanjih zaposlitvah oziroma drugem delu. Izjava mora vsebovati navedbo delodajalca, skupen čas trajanja dela z datumom sklenitve in datumom prekinitve delovnega razmerja pri posameznem delodajalcu oziroma datumom začetka in datumom prenehanja opravljanja drugega dela, opis dela ter stopnja zahtevnosti delovnega mesta oziroma drugega dela;
3. pisno izjavo kandidata, da:
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
1. pisno izjavo kandidata, da za namen tega postopka javne objave dovoljuje Ministrstvu za pravosodje pridobitev podatkov iz 3. točke iz uradnih evidenc;
2. pisno izjavo kandidata o izpolnjevanju pogoja znanja angleškega jezika;
3. pisno izjavo kandidata o znanju francoskega jezika na osnovni ravni (če to znanje ima);
4. pisno izjavo kandidata o pridobljenem dovoljenju za dostop do tajnih podatkov stopnje tajnosti »ZAUPNO« (če kandidat dovoljenje že ima);
5. pisno izjavo kandidata, da soglaša, da se bo zanj opravilo varnostno preverjanje za izdajo dovoljenja za dostop do tajnih podatkov stopnje tajnosti »ZAUPNO« (če dovoljenja za dostop do tajnih podatkov nima) in za dostop do tajnih podatkov EU stopnje tajnosti »ZAUPNO«;
6. Europass življenjepis, v katerem kandidat poleg formalne izobrazbe navede tudi delovne izkušnje ter druga znanja in veščine, ki jih je že pridobil;
7. pisno soglasje kandidata, da lahko Ministrstvo za pravosodje vse potrebne podatke oziroma vso potrebno dokumentacijo, ki se nanaša nanj, posreduje Ministrstvu za zunanje zadeve za namen ugotavljanja izpolnjevanja pogojev oziroma izvedbe postopkov za izpolnitev pogojev za delovno mesto Administrativni ataše V - PSEU.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila iz 3 točke.

Izbrani kandidat bo delo v Ministrstvu za pravosodje opravljal na delovnem mestu administrator V – PSEU21. Izhodiščni plačni razred je 20. plačni razred oziroma osnovna plača 927,82 EUR bruto. Ministrstvo za pravosodje bo z izbranim kandidatom sklenilo pogodbo o zaposlitvi za določen čas, za čas posebnega vladnega projekta Predsedovanje Republike Slovenije Svetu Evropske unije 2021, in sicer do 31. 3. 2022, s polnim delovnim časom, s trimesečnim poskusnim delom. Izbrani kandidat bo delo v Ministrstvu za pravosodje opravljal na sedežu ministrstva, Župančičeva ulica 3, Ljubljana, oziroma v njegovih drugih uradnih prostorih.

**Po izpolnitvi vseh posebnih pogojev za delo na delovnem mestu Administrativni ataše V – PSEU v Ministrstvu za zunanje zadeve bo izbrani kandidat premeščen iz Ministrstva za pravosodje v Ministrstvo za zunanje zadeve na delovno mesto Administrativni ataše V - PSEU in razporejen v Stalno predstavništvo Republike Slovenije pri Evropski uniji v Bruslju. Napotitev je predvidena aprila oziroma maja 2021. Delo v Ministrstvu za zunanje zadeve, Stalnem predstavništvu Republike Slovenije pri Evropski uniji v Bruslju, bo opravljal na sedežu predstavništva v prostorih na naslovu Boulevard du Régent 45-46, Bruselj, Belgija, oziroma v drugih uradnih prostorih, kjer predstavništvo opravlja svoje naloge.**

Naloge na delovnem mestu Administrativni ataše V - PSEU:

* izvajanje administrativnih nalog v tajništvu;
* opravljanje administrativno tehničnih opravil;
* opravljanje nalog, povezanih z delom na delovnem mestu administrator za področje pravosodnega sodelovanja;
* nadomeščanje uslužbencev v predstavništvu;
* opravljanje drugih nalog podobne stopnje zahtevnosti po navodilu vodje.

Kandidat vloži prijavo v pisni obliki (**na priloženem obrazcu)**, ki jo pošlje v zaprti ovojnici z označbo: »za javno objavo za prosto strokovno-tehnično delovno mesto administrator V – PSEU21 (šifra DM: 1186) v Sektorju za evropske zadeve in mednarodno sodelovanje, št. 1006-1/2021« na naslov: Ministrstvo za pravosodje, Sekretariat, Služba za kadrovske zadeve, Župančičeva ulica 3, 1000 Ljubljana, in sicer **v roku 14 dni** po objavi na osrednjem spletnem mestu državne uprave GOV.SI in Zavodu Republike Slovenije za zaposlovanje. Za pisno obliko prijave se šteje tudi elektronska oblika, poslana na elektronski naslov: gp.mp@gov.si, pri čemer veljavnost prijave ni pogojena z elektronskim podpisom.

Neizbrani kandidati bodo o izboru pisno obveščeni najkasneje v osmih dneh po zaključenem postopku izbire.

Informacije o izvedbi javne objave daje Anja Biščak, telefon: 01 369 5269, informacije o delovnem področju pa Jana Lovšin ali mag. Matija Vidmar, telefon: 01 369 5400.

V besedilu javne objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.

 Mag. Lilijana Kozlovič

 ministrica